CELEX: 32020D1220
Language: hu
Date: 2020-08-21 00:00:00
Title: A Bizottság (EU) 2020/1220 végrehajtási határozata (2020. augusztus 21.) a „Jog a gyógykezeléshez” elnevezésű javasolt európai polgári kezdeményezés nyilvántartásba vétele iránti kérelemről (az értesítés a C(2020) 5705. számú dokumentummal történt) (Csak az angol nyelvű szöveg hiteles)

26.8.2020   
               
               
                  HU
               
               
                  Az Európai Unió Hivatalos Lapja
               
               
                  L 277/18
               
            
         A BIZOTTSÁG (EU) 2020/1220 VÉGREHAJTÁSI HATÁROZATA
         (2020. augusztus 21.)
         a „Jog a gyógykezeléshez” elnevezésű javasolt európai polgári kezdeményezés nyilvántartásba vétele iránti kérelemről
         
            
               (az értesítés a C(2020) 5705. számú dokumentummal történt)
            
         
         (Csak az angol nyelvű szöveg hiteles)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a polgári kezdeményezésről szóló, 2019. április 17-i (EU) 2019/788 európai parlamenti és tanácsi rendeletre (1) és különösen annak 6. cikkére,
         mivel:
         
                     (1)
                  
                  
                     A Bizottsághoz 2020. július 4-én nyilvántartásba vételi kérelmet nyújtottak be a „Jog a gyógykezeléshez” elnevezésű javasolt európai polgári kezdeményezés tekintetében.
                  
               
                     (2)
                  
                  
                     A javasolt kezdeményezés céljai a következők: „[1] annak biztosítása, hogy a szellemitulajdon-jogok – ezen belül a szabadalmak – ne akadályozzák a Covid19 elleni esetleges jövőbeli oltóanyagok vagy kezelések hozzáférhetőségét vagy elérhetőségét; [2] annak biztosítása, hogy az adat- és piaci kizárólagosságra vonatkozó uniós jogszabályok ne korlátozzák a tagállamok által kiadott kényszerengedélyek azonnali hatálybalépését; [3] jogi kötelezettségek bevezetése az uniós források kedvezményezettjeire vonatkozóan annak érdekében, hogy kötelesek legyenek megosztani a Covid19-hez kapcsolódó egészségügyi technológiákkal összefüggő ismereteket, szellemi tulajdont és adatokat közösen használt technológiák vagy szabadalmak formájában; [4] jogi kötelezettségek bevezetése az uniós források kedvezményezettjeire vonatkozóan az állami hozzájárulások és az előállítási költségek átláthatósága tekintetében, valamint a hozzáférhetőségre és a megfizethetőségre vonatkozó rendelkezések és nem kizárólagos használati engedélyek alkalmazása.”
                  
               
                     (3)
                  
                  
                     A javasolt európai polgári kezdeményezés tárgyáról, célkitűzéseiről és hátteréről szóló további részleteket egy melléklet tartalmazza. Mindenekelőtt a szervezői csoport felszólítja az Uniót, „hogy biztosítsa a népegészségügy magánprofittal szembeni elsőbbségét, [és az, hogy] a világjárvánnyal szembeni védőoltásk és kezelések mindenki számára szabadon hozzáférhető globális közjavakká váljanak”;
                  
               
                     (4)
                  
                  
                     A javasolt kezdeményezés első két célkitűzése tekintetében a Bizottság hatáskörrel rendelkezik arra, hogy a Szerződés 114. cikke alapján uniós jogi aktusra irányuló javaslatot nyújtson be a tagállamok azon törvényi, rendeleti és közigazgatási rendelkezéseinek közelítése érdekében, amelyek tárgya a belső piac megteremtése és működése.
                  
               
                     (5)
                  
                  
                     A javasolt kezdeményezés utolsó két célkitűzése tekintetében a Bizottság hatáskörrel rendelkezik arra, hogy uniós jogi aktusra irányuló javaslatot nyújtson be a Szerződés 168. cikkének (5) bekezdése alapján a Szerződések végrehajtása céljából a népegészségügy védelme és javítása érdekében, valamint a Szerződés 183. cikkével összefüggésben értelmezett 182. cikke alapján az Unió többéves keretprogramjával összefüggésben kutatási tevékenységek tekintetében.
                  
               
                     (6)
                  
                  
                     A fenti okokból a javasolt kezdeményezés egyetlen része sem esik nyilvánvalóan a Bizottság azon hatáskörén kívül, hogy a Szerződések végrehajtása céljából uniós jogi aktusra irányuló javaslatot nyújtson be.
                  
               
                     (7)
                  
                  
                     A szervezői csoport megfelelő bizonyítékot szolgáltatott arra vonatkozóan, hogy a javaslat megfelel az (EU) 2019/788 rendelet 5. cikkének (1) és (2) bekezdésében meghatározott követelményeknek, és az említett rendelet 5. cikke (3) bekezdésének első albekezdésével összhangban kijelölte a kapcsolattartó személyeket.
                  
               
                     (8)
                  
                  
                     A javasolt kezdeményezés nem nyilvánvalóan visszaélésszerű, komolytalan vagy zaklató jellegű, illetve nem nyilvánvalóan ellentétes az Uniónak az Európai Unióról szóló szerződés 2. cikkében foglalt értékeivel és az Európai Unió Alapjogi Chartájában rögzített jogokkal.
                  
               
                     (9)
                  
                  
                     A „Jog a gyógykezeléshez” elnevezésű javasolt polgári kezdeményezést ezért nyilvántartásba kell venni,
                  
               ELFOGADTA EZT A HATÁROZATOT:
         
            1. cikk
            A „Jog a gyógykezeléshez” elnevezésű javasolt polgári kezdeményezés nyilvántartásba vételre kerül.
         
         
            2. cikk
            E határozat címzettjei a „Jog a gyógykezeléshez” elnevezésű javasolt polgári kezdeményezés szervezői, akiket kapcsolattartó személyként Anne DELESPAUL és Sara Anna MURAWSKI képvisel.
         
         
            Kelt Brüsszelben, 2020. augusztus 21-én.
            
               
                  a Bizottság részéről
               
               Věra JOUROVÁ
               
                  alelnök
               
            
         
         
            (1)  HL L 130., 2019.5.17., 55. o.